Radionica:

***Planiranje učenja***

**Cilj:** poučiti učenike dnevnom i tjednom planiranju učenja

**Ishodi:**

* učenici će osvijestiti važnost planiranja učenja u funkciji efikasnosti
* usvojit će koje faktore pamćenja treba poštivati prilikom planiranja učenja
* usvojiti načine adekvatnog planiranja učenja.

**Metode rada:** rasprava, pisanje

**Oblici rada:** rad u skupini, individualni rad

**Vrijeme rada:** 45 min

**Literatura:**

dr. sc. A. Ivanek i suradnice: *Kreativni razrednik/razrednica*, Profil, 2008., Zagreb.

**Tijek rada:**

**1. Ledolomac**

Podijelimo učenike u dvije podskupine koje ćemo prostorno razmaknuti (svaka skupina sjediti će oko stolova u jednom djelu učionice).

Govorimo učenicima: *Razmislite o predmetima koji se u ovome trenutku nalaze u učionici***,** uključujući i stvari koje imate u svojim džepovima, torbama, čije ime počinje slovom K (ili bilo koje drugo slovo). Svaki će učenik, kada na njega dođe red, reći jedan takav predmet (stolac, ključ, tipkovnica, projektor, košulja, kovanica i sl.). Ponavljanje nije dozvoljeno, učenici igraju brzo. Tko pogriješi ispada, a pobjednik je onaj učenik, koji ostane zadnji u igri. Igramo redom, tako da red nastavlja učenik s vaše desne strane. Odgajateljica započinje igru.

**2. Planiranje učenja**

Potičemo raspravu ovim pitanjima:

*Tko od vas planira svoje vrijeme? Tko planira vrijeme za učenje? Zašto ljudi uopće planiraju svoje vrijeme i što to zapravo znači? Kada planiramo vrijeme za učenje što treba uzeti u obzir? Kada učiti slične predmete? Koliko treba učiti tijekom dana, koliko se i kada odmoriti? Što može biti nagrada za obavljeno učenje? Kako se osjećate u školi kada dođu iznenadne i nenajavljene promjene u rasporedu sati? Zašto?*

Tijekom diskusije nadopunjavamo ono što učenicima promakne, a mislimo da je važno za izreći, kao odgovore na gore navedena pitanja.

Nakon završene diskusije, podijelimo učenicima formular „Dnevni plan rada“ i tražimo od učenika da svatko za sebe isplanira sutrašnji dan s razrađenim vremenom učenja, uz napomenu neka pokušaju poštivati što više čimbenika koji su spomenuti u diskusiji. Podsjećamo ih kako na sličan način funkcionira i raspored rada u školi.

Podijelimo svaku podskupinu u dvije, radi uštede vremena. Imamo 4 skupine učenika. Zadatak svakog učenika je ukratko izložiti svoj dnevni plan unutar svoje podskupine. Pratimo što učenici govore, a komentiramo samo ako smatramo da je neki dio plana krivo zamišljen ili nerealan.

**3. Tjedno planiranje i domaća zadaća**

Dnevni planovi u jednom tjednu čine tjedni plan. Kratko prokomentiramo zašto je planiranje na dulji rok važno (ušteda vremena, podsjetnik za poslove koje inače možemo zaboraviti i njime uštedjeti energiju koju potrošimo stalno se podsjećajući kako nešto ne smijemo zaboraviti , stjecanje radnih navika, osposobljavanje za daljnje djelotvornije učenje i sl.).

Podijelimo „Tablice za tjedno planiranje“. Zadatak za domaću zadaću je izraditi tjedne planove i pridržavati ih se. Na kraju svakog dana, na dnevnom planu za taj dan potrebno je napisati što je bilo uspješno, a što nije te što treba promijeniti. Planove treba donijeti na sljedeći sat radionice.

Odgajateljica: Senka Kovačević